蝨嘆
作者：李流謙
朝代：宋

paragraphs: 得生固么陋，宅體仍穢卑。
巢穴我襟裾，食飲吾膚肌。
毒比蚤蚊熾，類兼蚋蟻微。
陰幽巧相傳，不知來何時。
殄馘未掩戈，遺妖復蕃滋。
觀處初若無，掇之或如遺。
捷走欲違禍，深藏殆知幾。
竄壁尤惡啄，潛沙更危機。
處頭與物化，遂使白變緇。
稱臣託疵賤，名官慙素尸。
捫摸傲逆溫，梳爬厭懶嵇。
吉凶陋巫占，彼豈能先知。
殊快勇夫射，寧辱達士譏。
蚩兒厭膏粱，兀坐如瓠肥。
屠門飫雄餐，亦足飽汝饑。
我身如枯株，但有骨附皮。
嘬嚙竟何得，饞吻亦及之。
夜眠輟佳夢，晝坐傷沉思。
往往暴醜形，或爲潔者嗤。
抑搔兩甲折，掩捕雙目疲。
期我犯不校，責人所難爲。
湯沐猶寬恩，磔裂乃所宜。
吏貪摩其牙，巨力猶足支。
舐糠及小家，此豈禁鞭笞。
願作秋禽獮，毋使蔓草滋。
蝨去息疴癢，貪懲消怨咨。
仁者惡害人，勿謂傷吾慈。